
VLADA REPUBLIKE HRVATSKE

Zagreb, 10. rujna 2026.



__________________________________________________________________________
	PREDLAGATELJ:
	Ministarstvo mora, prometa i infrastrukture


__________________________________________________________________________
	PREDMET:
	Prijedlog odluke o davanju suglasnosti na Odluku Županijske skupštine Primorsko-goranske županije o II. izmjenama Odluke o davanju koncesije na pomorskom dobru za izgradnju i gospodarsko korištenje luke posebne namjene – sportska luka Opatija, Grad Opatija


__________________________________________________________________________






Na temelju članka 31. stavka 2. Zakona o Vladi Republike Hrvatske (Narodne novine, br. 150/11., 119/14., 93/16., 116/18., 80/22. i 78/24.), a u vezi s člankom 22. stavkom 1. Zakona o pomorskom dobru i morskim lukama („Narodne novine“, br. 158/03., 100/04., 141/06., 38/09., 123/11., 56/16. i 98/19.) i člankom 221. stavkom 1. Zakona o pomorskom dobru i morskim lukama („Narodne novine“, broj 83/23.) Vlada Republike Hrvatske je na sjednici održanoj ___________________ 2026. donijela


O D L U K U 

o davanju suglasnosti na Odluku Županijske skupštine Primorsko-goranske županije o II. izmjenama Odluke o davanju koncesije na pomorskom dobru za izgradnju i gospodarsko korištenje luke posebne namjene – sportska luka Opatija, Grad Opatija


I.

Daje se suglasnost na Odluku o II. izmjenama Odluke o davanju koncesije na pomorskom dobru za izgradnju i gospodarsko korištenje luke posebne namjene – sportska luka Opatija, Grad Opatija, KLASA: 024-04/26-01/3, URBROJ: 2170-01-01/5-26-14, koju je donijela Županijska skupština Primorsko-goranske županije na sjednici održanoj 16. travnja 2026., a kojom se za koncesiju dodijeljenu Zajednici Ponuditelja koju čine Jedriličarski klub „Opatija“, Zert 1, 51410 Opatija, OIB: 98176541820 i Yacht Club Zert d.o.o., Nova Cesta 61/2, 51410 Opatija, OIB: 37514757457, produžuje rok trajanja koncesije za dodatnih 10 (deset) godina, zaključno do 27. rujna 2051.


II.

Ova Odluka stupa na snagu danom donošenja, a objavit će se u „Narodnim novinama“.


KLASA: 
URBROJ: 
Zagreb, 
PREDSJEDNIK

mr. sc. Andrej Plenković


O B R A Z L O Ž E NJ E
Ministarstvo mora, prometa i infrastrukture zaprimilo je od strane Primorsko-goranske županije (u daljnjem tekstu – Davatelj koncesije) zahtjev za davanjem suglasnosti Vlade Republike Hrvatske na Odluku o II. izmjenama Odluke o davanju koncesije na pomorskom dobru za izgradnju i gospodarsko korištenje luke posebne namjene – sportske luke Opatija, Grad Opatija (KLASA: 024-04/26-01/3, URBROJ: 2170-01-01/5-26-14 od 16. travnja 2026.) koju je donijela Županijska skupština Primorsko-goranske županije 16. travnja 2026., kojom se za koncesiju dodijeljenu Zajednici Ponuditelja (u daljnjem tekstu – Koncesionar) koju čine Jedriličarski klub „Opatija“, Zert 1, 51410 Opatija, OIB: 98176541820 i Yacht Club Zert d.o.o., Nova Cesta 61/2, 51410 Opatija, OIB: 37514757457, produžuje rok trajanja koncesije, za dodatnih 10 (deset) godina, zaključno do 27. rujna 2051.

Sukladno članku 221. stavku 1. Zakona o pomorskom dobru i morskim lukama („Narodne novine“, broj 83/23.) postupci davanja i izmjene koncesija koji su započeti prema odredbama Zakona o pomorskom dobru i morskim lukama („Narodne novine“, br. 158/03., 100/04., 141/06., 38/09., 123/11., 56/16. i 98/19.) dovršit će se prema odredbama tog Zakona. 

Sukladno članku 22. Zakona o pomorskom dobru i morskim lukama („Narodne novine“, 158/03., 100/04., 141/06., 38/09., 123/11., 56/16. i 98/19.) Županijska skupština može iznimno, na zahtjev ovlaštenika, uz suglasnost Vlade Republike Hrvatske, produžiti rok trajanja koncesije na ukupno 30 godina, te sukladno tome izmijeniti i ostale uvjete iz odluke i ugovora o koncesiji ako nove investicije to gospodarski opravdavaju ili ako nastupi viša sila. 

Člankom 62. Zakona o koncesijama („Narodne novine“, br. 69/17. i 107/20.) propisano je da se ugovor o koncesiji može izmijeniti bez pokretanja novog postupka davanja koncesije u drugim slučajevima određenima posebnim zakonom, odnosno u ovom slučaju Zakonom o pomorskom dobru i morskim lukama. Također, predloženim izmjenama ne mijenja se predmet niti vrsta koncesije te je izračunata nova vrijednost koncesije koja ne premašuje 50% vrijednosti prvotne koncesije čime su zadovoljeni uvjeti iz članka 62. Zakona o koncesijama koji se odnose na izmjenu ugovora o koncesiji bez provedbe novog postupka davanja koncesije.

Koncesionar je sukladno članku 221. stavku 5., a u vezi s člankom 142. stavkom 2. Zakona o pomorskom dobru i morskim lukama („Narodne novine“, broj 83/23.) dana 27. rujna 2023. dostavio Davatelju koncesije dokaz o ispunjavanju uvjeta da obavlja djelatnost kao pravna osoba u sustavu sporta koja se bavi sportovima na ili u moru te da ima aktivne natjecatelje u najmanje tri dobne kategorije. Slijedom navedenog, Davatelj koncesije utvrdio je da Koncesionar u potpunosti udovoljava propisanim kriterijima čime su ostvareni uvjeti iz članka 221. stavka 6. istog Zakona za nastavak korištenja sportske luke u opsegu dodijeljene koncesije.

Predmetna koncesija dodijeljena je Odlukom Županijske skupštine Primorsko-goranske županije 25. ožujka 2021. („Službene novine Primorsko-goranske županije“, broj 8/21.) Zajednici Ponuditelja koju čine Jedriličarski klub „Opatija“, Zert 1, 51410 Opatija, OIB: 98176541820 i Yacht Club Zert d.o.o., Nova Cesta 61/2, 51410 Opatija, OIB: 37514757457, na razdoblje od 20 (dvadeset) godina, a Ugovor o koncesiji je potpisan 27. rujna 2021. 

Odlukom Županijske skupštine Primorsko-goranske županije („Službene novine Primorsko-goranske županije“, broj 50/24.) od 5. prosinca 2024. prvotna Odluka je usklađena s aktom prostornog uređenja i izmijenjen je stalni dio koncesijske naknade s obzirom na indeksaciju cijena u skladu s člankom 57. stavkom 5. Zakona o koncesijama. Sukladno navedenom usklađenju i izmjeni Odluke dana 10. siječnja 2025. potpisan je I. Dodatak Ugovoru.

Koncesionar je, u skladu s tada važećim Zakonom o pomorskom dobru i morskim lukama („Narodne novine“, br. 158/03., 100/04., 141/06., 38/09., 123/11., 56/11., 98/19.), dana 24. srpnja 2023. Davatelju koncesije dostavio zahtjev za produženjem trajanja Ugovora za dodatnih 10 (deset) godina. Davatelju koncesije je dostavljena i Studija gospodarske opravdanosti iz kolovoza 2025. prema kojoj je utvrđeno da investicijsko ulaganje iznosi 1.317.000,00 eura, odnosno da se investicija povećava za 435.000,00 eura, a koja ulaganja bi se trebala amortizirati u produljenom razdoblju korištenja koncesije.
 
Tijekom realizacije investicije nastupile su za Koncesionara nepredviđene okolnosti koje su se odnosile na loše temeljno tlo u zonama obalnog zida i javnog oborinskog kanala na području pomorskog dobra na kojem je dana koncesija, stoga je Koncesionar, na vlastiti trošak i kao dobar gospodarstvenik, preuzeo obvezu sanacije predmetnog područja s ciljem sprječavanja nastanka nenadoknadive štete, zaštite pomorskog dobra i osiguranja dovršetka primarne investicije. S obzirom na to da je predmetna sanacija fizički, funkcionalno i financijski neodvojiva od investicijskog ulaganja planiranog odredbama Ugovora, Koncesionar je uvidio potrebu za dodatnim investicijama koje iziskuju produljenje razdoblja trajanja koncesije. Naime, zbog značajnih dodatnih ulaganja sanacije tla, Koncesionaru prvotni rok koncesije više nije dostatan za ekonomsku održivost dodijeljene koncesije. 

Sukladno članku 64. Zakona o koncesijama Davatelj koncesije izradio je dokumentaciju koja sadržava: detaljnu financijsku analizu proračunskih učinaka predloženih izmjena ugovora o koncesiji, procjenu vrijednosti koncesije nakon izmjene ugovora o koncesiji te opisuje obveze i prava koncesionara u odnosu na ugovor o koncesiji za koji se predviđaju izmjene, uključujući podjelu rizika koji mogu biti posljedica izmjena ugovora o koncesiji te, obrazloženje ostalih učinaka koji nastaju kao posljedica izmjene ugovora o koncesiji. 

Budući da sukladno predloženim izmjenama Odluke koncesija ne postaje bitno različita po svojoj naravi od one prvotno zaključene, a produljenje roka se traži radi značajnih ulaganja u cilju ostvarenja pozitivne vrijednosti koncesije, zahtjev se smatra opravdanim. 

